KIRJALLINEN KYSYMYS E-0866/03 esittäjä(t): Roberta Angelilli (UEN) komissiolle. Kuultotokon kalastus Livornon rannikolla.



Virallinen lehti nro 011 E , 15/01/2004 s. 0149 - 0149



KIRJALLINEN KYSYMYS E-0866/03 esittäjä(t): Roberta Angelilli (UEN) komissiolle (20. maaliskuuta 2003) Aihe: Kuultotokon kalastus Livornon rannikolla Kuultotokon (Aphia minuta) kalastus on pääasiallinen tulonlähde pohjoisen Tyrrhenanmeren, erityisesti Livornon rannikon sadoille pienimuotoista kalastusta harjoittaville kalastajille. Jo muutaman vuoden ajan heidän kalastustoimintansa on kuitenkin ollut uhattuna, koska se on liitetty niin kutsutun erityiskalastuksen piiriin, joka on kielletty neuvoston asetuksessa (EY) N:o 1626/94(1) ja jonka myöhemmin tehdyt poikkeukset ovat väliaikaisesti sallineet (viimeksi neuvoston asetuksen (EY) N:o 2341/2002(2) liitteen V 9 kohdassa sallittiin poikkeuksen nojalla väliaikaisen kalastuksen jatkuminen vuonna 2003). Italian maa- ja metsätalousministeriön teettämä virallinen tutkimus osoittaa kuitenkin, että koska Livornon kalastajat käyttävät kuultotokon kalastuksessa apunaan tyypillistä paritrooliksi (sciabichello) kutsuttua välinettä, ympäristö ei joudu minkäänlaiseen vaaraan eikä meren eläimistö kärsi kalastuksesta. Lisäksi kalastusmuoto on tiukasti valikoiva, täysin kestävä ja vaaraton kaikille muille lajeille. Olisi siis tarpeen löytää asiaan lopullinen ratkaisu, jonka avulla kalastajat pääsisivät nykyisestä epävarmuuden ja epätietoisuuden sävyttämästä tilanteesta, ottaen huomioon erityisesti sen tosiseikan, että yli kaksisataa livornolaisperhettä saa elantonsa suureksi osaksi kyseisestä kalastustoiminnasta. Edellä mainitun asetuksen (EY) N:o 1626/94 3 artiklassa säädetään, että paritroolia voidaan käyttää, ellei neuvosto toisin päätä määräenemmistöllä komission ehdotuksesta ja sellaisten tieteellisten tietojen perusteella, jotka osoittavat että kyseisten pyydysten käyttö ei vaikuta kalavaroihin kielteisesti. Ottaen huomioon lisäksi komission äskettäisessä tiedonannossaan(3) luomat suuntaviivat pyyntiponnistuksen vähentämisestä vahvojen kohdelajien kestävän kalastuksen edistämiseksi ja Napolissa 21.22. kesäkuuta 2002 järjestetyn konferenssin loppupäätelmät, joissa todetaan yksittäisten Välimeren alueiden omien ja perinteisten toimintatapojen olevan hallinnallisia itseisarvoja, voiko komissio vastata seuraaviin kysymyksiin: 1. Aikooko komissio ryhtyä toimiin edellä kuvatun asian suhteen? 2. Jollei, niin mitkä ovat ne syyt, jotka estävät kuultotokon kalastuksen pysyvän vapauttamisen Livornon alueella? (1) EYVL L 171, 6.7.1994, s. 1. (2) EYVL L 356, 31.12.2002, s. 12. (3) KOM(2002) 535 Franz Fischlerin komission puolesta antama vastaus (22. huhtikuuta 2003) Kuultotokon kalastuksesta tullaan säätämään vuoden 2003 aikana tapahtuvaksi suunnitellun Välimeren teknisten toimenpiteiden uudelleentarkastelun yhteydessä (tietyistä Välimeren kalavarojen teknisistä säilyttämistoimenpiteistä 27 päivänä kesäkuuta 1994 annettu neuvoston asetus (EY) N:o 1626/94). Komissio esittää kantansa kalastuspolitiikan mukaista Välimeren kalavarojen säilyttämistä ja kestävää käyttöä koskevasta toimintasuunnitelmasta tekemässään tiedonannossa(1), ja siitä keskustellaan kansallisten viranomaisten ja kalastajajärjestöjen edustajien kanssa 11. huhtikuuta 2003 pidettävässä alueellisessa työpajassa. Komission nykyisen kannan mukaan tällainen kalastus on sallittava, jos se tapahtuu valikoiden ja vaarantamatta Välimeren yhteisen kalastuspolitiikan periaatetta, jonka mukaan ei-valikoivien pyydysten käyttö olisi kiellettävä kyseisellä rannikkokaistaleella. Tämän vuoksi kuultotokon kalastus voidaan sallia, jos kalastusta harjoitetaan pesäverkoilla tai pohjanuotilla. Kalastuksen harjoittaminen pienisilmäisillä trooleilla olisi kiellettävä. Joka tapauksessa asiaa käsitellään myöhemmin tänä vuonna tapahtuvan asetuksen (EY) N:o 1626/94 uudelleentarkastelun yhteydessä. (1) KOM(2002) 535.